Komisijos reglamentas (EB) Nr. 1165/2002
2002 m. birželio 28 d.
iš dalies keičiantis Reglamentą (EB) Nr. 2535/2001, nustatantį išsamias Tarybos reglamento (EB) Nr. 1255/1999 taikymo taisykles dėl pieno ir pieno produktų importo tvarkos ir tarifinių kvotų atidarymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1] su paskutiniais pakeitimais, padarytais Komisijos reglamentu (EB) Nr. 509/2002 [2], ypač į jo 29 straipsnio 1 dal,
kadangi:
(1) Komisijos reglamento (EB) Nr. 2535/2001 [3] su paskutiniais pakeitimais, padarytais Reglamentu (EB) Nr. 886/2002 [4], 4 straipsnio 2 dalyje yra nustatyta, kad tam tikri KN kodai yra taikomi tik Šveicarijos kilmės ir iš jos importuojamiems produktams. Pagal KN 04069002-04069006 kodus klasifikuojant produktus būtina laikytis minimalios franko siena vertės, jei norima, kad į Bendriją importuojamoms prekėms būtų taikoma preferencinė muito norma. Kadangi nuo 2002 m. birželio 1 d., kurią įsigaliojo 1999 m. birželio 21 d. Liuksemburge pasirašytas bei Tarybos ir Komisijos Sprendimu 2002/309/EB, Euratomas patvirtintas Europos bendrijos ir Šveicarijos Konfederacijos dvišalis susitarimas [5], norint, kad būtų taikoma preferencinė muito norma, jau nebūtina laikytis minimalios vertės franko siena, ir kadangi pagal minėtus kodus klasifikuojami sūriai dabar yra importuojami juos klasifikuojant pagal Reglamento (EB) Nr. 2535/2001 II priedo D dalyje išvardytus KN 04069013-04069017 kodus, KN 04069002-04069006 kodai jau nebereikalingi. Siekiant neklaidinti importuotojų bei muitinės įstaigų, kol tie kodai dar neišbraukti iš Kombinuotosios nomenklatūros, reikėtų patikslinti minėtą straipsnį ir iki susitarimo su Šveicarija įsigaliojimo dienos išduotoms licencijoms patvirtinti pereinamojo laikotarpio taisykles.
(2) Reglamento (EB) Nr. 2535/2001 12 straipsnyje nustatyta, kad importuotojai gali pateikti tik vieną paraišką tai pačiai Europos Bendrijų integruoto tarifo (TARIC) kvotai. To reglamento I priedo B dalies 2 ir 3 punktuose produktams, kurių kilmės šalys yra Čekijos Respublika ir Slovakija, išvardyti kvotų numeriai yra identiški, kadangi abi šios šalys anksčiau sudarė vieną valstybę. Dėl to reikėtų nurodyti, kad minimos kvotos gali būti laikomos atskiromis kvotomis.
(3) Todėl Reglamentą (EB) Nr. 2535/2001 reikėtų iš dalies pakeisti.
(4) Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2535/2001 iš dalies keičiamas taip:
1) 4 straipsnio 2 dalis keičiama taip:
"2. KN kodai 04062010 ir 04069019 taikomi tik importuotiems produktams, kilusiems iš Šveicarijos ir iš jos įvežamiems pagal 20 straipsnio nuostatas."
2) 4 straipsnis papildomas šia dalimi:
"3. KN 04069002-04069019 kodai remiantis šiuo reglamentu netaikomi. Pagal minėtus kodus klasifikuojami produktai, importuojami po 2002 m. birželio 1 d. pagal iki tos dienos išduotas licencijas, klasifikuojami pagal KN 04069013-04069017 kodus ir jiems taikomos II (D) priede nustatytos normos."
3) 12 straipsnio pirma pastraipa papildoma šiuo sakiniu:
"Tačiau I (B) priedo 2 ir 3 dalyse nurodytos tuo pačiu kvotos numeriu paženklintos kvotos laikomos atskiromis kvotomis."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2002 m. liepos 1 d.
Tačiau 1 straipsnio 2 punktas taikomas nuo 2002 m. birželio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. birželio 28 d.